Søren Søndergaard (EL), 2004-04-16:
Vi har jo tidligere diskuteret den visumpraksis, der følges
her i landet, og som jo er ekstremt stram.
Vi har også stillet forslag om, at der gives et retskrav på besøgsvisum, fordi der efterhånden er så mange tilfælde af urimelige afslag for familiemedlemmer og andre på at kunne komme på et kort besøg. Hensigten med det forslag, jeg stillede om et retskrav på besøgsvisum, var at skære igennem alle de problemer og skabe en klar retstilstand for alle, både gæster og værter, som er til at forstå.
Det har flertallet så ikke villet være med til.
Det er selvfølgelig ærgerligt for de tusindvis af mennesker, men det er jo meget karakteristisk for den politiske korrekthed, som præger det her område.
Vi har tidligere set, hvordan ministeren med stor opfindsomhed har udviklet den særlige orddisciplin at gøre stramninger til lempelser, og det mener vi også er tilfældet her.
Vi går imod forslaget af en række grunde, hvoraf jeg vil anføre tre.
Man vil indføre, at der stilles en økonomisk garanti for at få besøg fra visse lande.
I praksis vil det betyde, at for mindrebemidlede vil det blive vanskeligere at få besøg.
Jeg har bemærket, at ministeren skriver i høringskommentaren, at det jo ikke er 50.000 kontante kroner, der skal lægges på bordet, men derimod en garanti.
Men ærlig talt, hvis man er arbejdsløs eller har et almindeligt job til en ganske jævn løn, for slet ikke at tale om de mange mennesker, som regeringen har sendt på starthjælpens kummerlige niveau, så vil det være vanskeligt at få en sådan garanti eller at stille en sådan garanti. Vi går for det andet også imod forslaget, fordi man med garantikravet skaber en tvangsmæssig situation mellem vært og gæst.
Hvis en visumgæst efter ankomsten søger asyl, f.eks. hvis der er sket noget i hjemlandet i mellemtiden, så kan det føre til, at garantibeløbet skal betales til staten af værten.
Hvordan tror man, at det vil stille en oprigtigt bekymret person, som frygter at rejse tilbage til mulig forfølgelse at vide, at hans værter, som har været så venlige at stille en garanti, pludselig bliver plukket af staten for 50.000 kr.?
Det er klart, at det vil de fleste have det utrolig dårligt med.
For det tredje går vi imod det her, fordi det kan vanskeliggøre muligheden for at søge asyl ad legal vej.
Det er jo sådan, at mange af de regler, der er lavet, især i EU, jo helt systematisk har gået ud på at gavne menneskesmuglerne, fordi det ikke er muligt at komme til Vesteuropa, til Fort Europa, til Danmark uden at betjene sig af menneskesmugling.
Det kan stort set ikke lade sig gøre.
En af mulighederne har været at få et besøgsvisum, og så søge asyl når man var her.
Den mulighed bliver altså gjort vanskeligere med det her forslag, og det kan dybest set kun være til gavn for menneskesmuglerne, for virkeligheden er jo, at hvis man ikke har et visum, så vil der for mange af de folk, vi taler om, slet ikke være mulighed for at komme ind i landet.
Det handler jo ikke, som fru Birthe Rønn Hornbech sagde,
bare om folk, der bor på den anden side af kloden.
O.k., nogen steder skal de jo tage hen, men jeg forstår, at de ikke skal tage til Danmark, de skal i princippet først tage til overfyldte flygtningelejre.
Men lad det nu ligge.
Men det gælder også nærområdet.
Jeg ved ikke, om fru Birthe Rønn Hornbech har fulgt med i udviklingen i den del af Rusland, der hedder Tjetjenien?
Jeg ved ikke, om fru Birthe Rønn Hornbech vil betragte Rusland som et land, der ligger langt væk fra Danmark?
Det er faktisk et naboland til Danmark.
Den sidste Amnesty International-rapport viser tydeligt, at tjetjenere bliver forfulgt i hele Rusland, i kraft af at de er tjetjenere, og altså ikke kun i selve Tjetjenien.
Det vil sige, at der kan være grunde til, at folk i andre dele af Rusland, der også er tættere på Danmark end Tjetjenien, vælger at flygte f.eks. til Danmark.
Jeg erkender, at de lige så godt kunne flygte til Sverige, sådan kan vi jo selvfølgelig altid sige.
Hvorfor skal de lige tage til Danmark, hvorfor tager de ikke til nabolandene?
Men det er jo den særlige politiske korrekthed, der præger det nuværende flertal, at flygtninge er noget, der er godt i alle andre lande end lige Danmark, der skal de i hvert fald ikke komme.
Så alt andet lige vil det her forslag gøre det vanskeligere at komme hertil uden brug af menneskesmuglere
; også derfor går vi imod det her forslag.